ଓଡ଼ିଶା ରାଜ୍ୟ ଗୃହ ନିର୍ମାଣ ସଂସ୍ଥା ଓଡ଼ିଶାର ବିଭିନ୍ନ ସହର ତଥା ରାଜଧାନୀ ଭୁବନେଶ୍ୱରରେ ଉନ୍ନତ ଆବାସିକ ପ୍ରକଳ୍ପ କାର୍ଯ୍ୟକାରୀ କରି ସୁଲଭ ମୂଲ୍ୟରେ ଜନସାଧାରଣଙ୍କୁ ଯୋଗାଇ ଦେଉଛି । ଅଦ୍ୟାବଧି ସଂସ୍ଥା ୩୧୭୬୫ ଗୋଟି ବିଭିନ୍ନ କିସମର ବାସଗୃହ / ପ୍ଲଟ / ଦୋକାନ ଗୃହ ରାଜ୍ୟର ବିଭିନ୍ନ ସହରାଞ୍ଚଳରେ ନିର୍ମାଣ କରି ଯୋଗାଇଛନ୍ତି । ଏଥିରେ ଭୁବନେଶ୍ୱରରେ ୧୯୬୯୯ଗୋଟି ବାସଗୃହ ଅନ୍ତର୍ଭୁକ୍ତ । ବିଗତ ବର୍ଷ ମାନଙ୍କରେ ସଂସ୍ଥାକୁ ସାଧାରଣ ପ୍ରଶାସନ ବିଭାଗରୁ ମିଳିଥିବା ଜମି ଉପରେ ତିଆରି କରାଯାଇଥିବା ଘରଗୁଡ଼ିକୁ ଆବଣ୍ଟନଗ୍ରହୀତା ମାନଙ୍କୁ ହସ୍ତାନ୍ତର କରାଯାଇଥିଲେ ମଧ୍ୟ ଲିଜ୍ ଦଲିଲ ସମ୍ପନ୍ନ ହୋଇପାରି ନଥିବାରୁ ଆବଣ୍ଟନଗ୍ରାହୀମାନେ ବିଭିନ୍ନ ସମସ୍ୟାର ସମ୍ମୁଖୀନ ହେଉଥିଲେ । ମାନ୍ୟବର ମୁଖ୍ୟମନ୍ତ୍ରୀଙ୍କ ନିଦେ୍ର୍ଦଶରେ ସରକାରଙ୍କ ଗୃହ ଓ ନଗର ଉନ୍ନୟନ ବିଭାଗର ପ୍ରଚେଷ୍ଟାରେ ଏହି ଅସୁବିଧା ଦୂର କରିବା ପାଇଁ ଏକ ବିଶେଷ ପଦକ୍ଷେପ ସ୍ୱରୂପ ରାଜ୍ୟ ସରକାରଙ୍କ ଜମି ମୂଲ୍ୟର ସୁଧ ବାବଦକୁ ୯ କୋଟି ୯୪ ଲକ୍ଷ ଟଙ୍କା ଗୃହ ନିର୍ମାଣ ସଂସ୍ଥା ଉପରୁ ଛାଡ଼ କରିବାରେ, ତାହା ଆବଣ୍ଟନଗ୍ରାହୀ ମାନଙ୍କ ସ୍ୱାର୍ଥ ରକ୍ଷା କରିବା ସହ ସେମାନଙ୍କୁ ଅତିରିକ୍ତ ଆର୍ଥିକ ଦେୟ ବୋଝରୁ ଛାଡ଼ ମିଳିବ । ପୂର୍ବରୁ ଲିଜ୍ ଦଲିଲ୍ ସମ୍ପାଦନ ହୋଇନଥିବା ସଂସ୍ଥାର ୧୦ଗୋଟି ପ୍ରକଳ୍ପର ୧୭୬୪ଜଣ ହିତାଧିକାରୀ ଏବେ ସେମାନଙ୍କ ଲିଜ୍ ଦଲିଲ ପୁରୁଣା ମୂଲ୍ୟରେ ପଞ୍ଜିକୃତ କରିବେ । ମୁଖ୍ୟତଃ ଚନ୍ଦ୍ରଶେଖରପୁର, ପଟିଆ, କପିଳପ୍ରସାଦ, ଆଇଗିଣିଆ ଓ ଡ଼ୁମୁଡ଼ୁମା ଆଦି ଅଞ୍ଚଳରେ ତିଆରି ହୋଇଥିବା ପ୍ରକଳ୍ପର ଆବଣ୍ଟନଗ୍ରାହୀମାନେ ଏହାଦ୍ୱାରା ଉପକୃତ ହେବେ ।
ଆଜି ସଂସ୍ଥା ତରଫରୁ ୪୦ଜଣ ଆବଣ୍ଟନଗ୍ରାହୀଙ୍କୁ ଏହି ଦଲିଲଗୁଡ଼ିକ ବିତରଣ ହୋଇ ଏହି କାର୍ଯ୍ୟକ୍ରମର ଶୁଭାରମ୍ଭ କରାଗଲା । ଜୟଦେବ ଭବନଠାରେ 'ଭୁବନେଶ୍ୱର ଉନ୍ନୟନ କର୍ତ୍ତୃପକ୍ଷ'ଙ୍କ ସହ ମିଳିତ ଭାବେ ଆୟୋଜିତ ଏକ ଉତ୍ସବରେ ରାଜ୍ୟର ପଞ୍ଚାୟତିରାଜ, ପାନୀୟଜଳ, ଆଇନ୍, ଗୃହ ନିିମାଣ ଓ ନଗର ଉନ୍ନୟନ ବିଭାଗର ମାନ୍ୟବର ମନ୍ତ୍ରୀ ଶ୍ରୀ ପ୍ରତାପ ଜେନା ମୁଖ୍ୟ ଅତିଥି ଭାବେ ଯୋଗ ଦେଇ ଏହି ଆବଣ୍ଟନଗ୍ରାହୀ ମାନଙ୍କୁ ଜମି ମାଲିକାନା ଦସ୍ତାବିଜ୍ ପ୍ରଦାନ କରିଛନ୍ତି । ଏହାଛଡ଼ା ଏଠାରେ ବିଡ଼ିଏର ଆର୍ଯ୍ୟବିହାର, ଉଦୟଗିରି ବିହାର, କଳିଙ୍ଗ ନଗର, ଅନନ୍ତ ବିହାର ପ୍ରକଳ୍ପର ସମଧର୍ମୀ ଆବଣ୍ଟନଗ୍ରହୀତାଙ୍କୁ ଲିଜ୍ ଦଲିଲ୍ ହସ୍ତାନ୍ତର ପ୍ରକ୍ରିୟାର ଶୁଭାରମ୍ଭ ମାନ୍ୟବର ମନ୍ତ୍ରୀଙ୍କ ଦ୍ୱାରା କରାଯାଇଛି । ଆଗାମୀ ଦିନରେ ଗୃହ ନିର୍ମାଣ ସଂସ୍ଥା ତରଫରୁ ଖୁବ୍ ଶୀଘ୍ର ସମସ୍ତ ଆବଣ୍ଟନଗ୍ରହୀତାଙ୍କ ସହ ଲିଜ୍ ଦଲିଲ ସମ୍ପାଦନ କାର୍ଯ୍ୟ ପର୍ଯ୍ୟାୟକ୍ରମେ କରାଯିବ । ସରକାରଙ୍କର ଏହି ପଦକ୍ଷେପ ଫଳରେ ଉଭୟ ରାଜ୍ୟ ଗୃହ ନିର୍ମାଣ ସଂସ୍ଥା ଓ ବିଡ଼ିଏର ମୋଟ ୨୮୦୩ ଜଣ ହିତାଧିକାରୀଙ୍କୁ ୨୯ କୋଟି ୧୫ ଲକ୍ଷ ଟଙ୍କାର ଅତିରିକ୍ତ ଦେୟରୁ ଛାଡ଼ କରାଯିବ ।
ଏହି ଅତିରିକ୍ତ ଦେୟ ଛାଡ଼ ସରକାରଙ୍କର ଐତିହାସିକ ନିଷ୍ପତ୍ତି ବୋଲି ରାଜ୍ୟ ଗୃହ ନିର୍ମାଣ ସଂସ୍ଥାର ଅଧ୍ୟକ୍ଷ ଶ୍ରୀ ପି୍ରୟଦର୍ଶୀ ମିଶ୍ର ଏହି ଉତ୍ସବରେ ଯୋଗଦେଇ ତାଙ୍କ ବକ୍ତବ୍ୟରେ ପ୍ରକାଶ କରିଛନ୍ତି । ପୁଣି ସଂସ୍ଥା ତରଫରୁ ଖୁବ୍ ଶୀଘ୍ର ଭୁବନେଶ୍ୱରର ଜଗନ୍ନାଥ ପ୍ରସାଦରେ ଉନ୍ନତ ବାସପଯୋଗୀ ଭୂମି ପ୍ରକଳ୍ପ ଓ ଡ଼ୁମୁଡ଼ୁମା ଫେଜ୍-୩ରେ ବହୁତଳ ଆବାସିକ ପ୍ରକଳ୍ପ ଭାବେ ଦୁଇଟି ପ୍ରକଳ୍ପର ଶୁଭାରମ୍ଭ ହେବାକୁ ଯାଉଥିବା ଜଣାଇଥିଲେ ।
ଏହି ଉତ୍ସବରେ ଅନ୍ୟମାନଙ୍କ ମଧ୍ୟରେ ଭୁବନେଶ୍ୱର ମଧ୍ୟମର ମାନ୍ୟବର ବିଧୟକ ଶ୍ରୀ ଅନନ୍ତ ନାରାୟଣ ଜେନା, ବିଡ଼ିଏର ଉପାଧ୍ୟକ୍ଷ ସଞ୍ଜୟ ସିଂ, ଗୃହ ନିର୍ମାଣ ସଂସ୍ଥାର ସଚିବ ସାଗରିକା ପଟ୍ଟନାୟକ ଓ ବିଡ଼ିଏର ସଚିବ କବିନ୍ଦ୍ର ସାହୁ ଉପସ୍ଥିତ ରହି ନିଜର ବକ୍ତବ୍ୟ ପ୍ରଦାନ କରିଥିଲେ ।
